Alvidas Tautkus

Alvidas Tautkus (g. 1953 m. gruodžio 24 d. Šiluvoje) – Lietuvos muzikantas, muzikos kūrėjas, „Rondo“ ansamblio įkūrėjas. Renginių ir festivalių kūrėjas bei organizatorius. Koncertų ir koncertinių turų rengėjas. Muzikinių kolektyvų prodiuseris. Muzikinių radijo ir televizijos laidų kūrėjas ir redaktorius. Lietuviškos pop muzikos propaguotojas.

Biografija 

Alvidas Tautkus gimė Raseinių rajone, Šiluvos miestelyje. Šiluvoje baigė vidurinę mokyklą. 1971 m. įstojo į Vilniaus universitetą. Mokėsi filologijos fakultete vokiečių kalbą.

Baigęs 1976 metais pradėjo dirbti vokiečių kalbos dėstytoju.

Rondo 

1976 metais kartu su broliu Gintautu Tautkumi įkūrė vokalinį instrumentinį ansamblį, kuriam 1985 metais buvo suteiktas „Rondo“ vardas.

Pirmoji ansamblio sudėtis:

 Alvidas Tautkus – vokalas, klavišiniai
 Gintautas Tautkus – vokalas, gitara
 Arūnas Armonas – vokalas, gitara, saksofonas
 Antanas Morkevičius – vokalas, boso gitara
 Romas Užusienis – mušamieji

Lietuvos Kultūros ministerija 1985 metais brolių Tautkų vadovaujamam ansambliui suteikė RONDO vardą. Populiaresnės, žymesnės Rondo dainos: Pelenė, Laukų gėle, Lietuvai, Su Tavim, Dviese (Egle mano sese)

Pop Centras, renginių organizavimas 

1991 metais Alvidas Tautkus įkūrė koncertinę – leidybinę įstaigą POP CENTRAS. Nuo to laiko Alvidas Tautkus aktyviai vykdo koncertų, renginių, festivalių organizavimo veiklą.
Dar dirbant POP CENTRE, Alvido Tautkaus iniciatyva buvo organizuojamas lietuviškos pop muzikos festivalis „POP ART“, trukęs ištisą dešimtmetį (1998–2008) ir pristatęs Lietuvos muzikos mylėtojams didžiulį kiekį naujų atlikėjų, dainų, leidinių bei televizijos transliacijų.

POP CENTRAS vykdė ir prodiuserinę veiklą. Tai buvo pirmieji bandymai lietuviško šou verslo istorijoje išleisti į „pasaulį“ naujus kolektyvus, kuriems būdavo parenkamas muzikos prodiuseris, koncertmeisteris, choreografas, rūbų dizaineris. Organizuota plati reklaminė kampanija bei koncertiniai turai. Tuo pat metu būdavo leidžiami prodiusuojamo kolektyvo leidiniai (MC, CD ir pan.)
Pop Centras prodiusavo grupes, tarp kurių:
 Mink Taką
 Aitra
 Kvint‘M
 Stiprus Smūgis
 16 Hz
 Pilnatis
 Amplua

ATM Kompanija 

Nuo 2008 m. Alvidas Tautkus yra koncertinės įstaigos ATM Kompanija vadovas. Ši koncertinė organizacija taip pat rengia daugybę gastrolių po Lietuvos miestus ir miestelius bei didžiausias Lietuvos arenas: Kauno Žalgirio arena, Klaipėdos Švyturio arena, Šiaulių arena.

Organizuoja festivalius Gertrūdos vasara, Vasaros desertas, Art terapija, Kauno vakaras.
Yra daugelio Naujųjų metų sutikimo Kauno halėje organizatorius.
 
ATM Kompanija yra surengusi koncertą ir Berlyno filharmonijoje, kuriame dalyvavo Kauno miesto simfoninis orkestras ir solistas Merūnas Vitulskis.

Apdovanojimai, įvertinimas 
 2022 – AGATA – Už atsidavimą bei nuopelnus Lietuvos šou verslui ir POP kultūrai

Šaltiniai 

Lietuvos muzikos prodiuseriai
Lietuvos dainininkai
Lietuvos atlikėjai
Lietuvos roko atlikėjai